google/wiki40b huggingface dataset:
FREDERIC

FREDERIC (startet 15. august 1958 på Kjeller, museumsgjenstand 1965) var en norsk datamaskin av typen Mercury Ferrante, derav navnet (Ferranti Rapid Electronic DEfense Research Institute Computer. Navnet kommer også av fornavnet til Forsvarets forskningsinstitutt daværende leder Fredrik Møller, såvel som fornavnet til han som bygget maskinen.
Den var kontrahert av Forsvarets forskningsinstitutt (1953) og bygd fra 1953 til 1956 under ledelse av professor Frederic Calland Williams (1911–1977) fra University of Manchester, også et opphav til navnet FREDERIC. F. C. Williams var kjent som en av de første som utviklet maskiner som kjørte lagrede program (Manchester Mark I). Den (FREDERIC) ble etter byggingen, levert i pakker i løpet av 1957 og satt sammen, den tok mye plass. Ved oppstarten 1958 var FREDERIC en av datidens kraftigste datamaskin i Europa.
Grunnet manglende programvare ble det utviklet en rekke innovative programsystemer i den tidlige fasen, blant andre Ole-Johan Dahls språk, MAC, som var en forløper for det viktige språket ALGOL. Maskinen ble ellers brukt til simulering av krig og vassdragsføring, og andre problemstillinger, som det å beregne andelen muggsopp for tilsetningen i Jarlsbergost. Den hadde «1000 ord primærminne og 16000 ord sekundærminne, og kunne regne 100 ligninger med 100 ukjente i løpet av syv minutt».
Chrystalla Georghadji

Utdanning og yrkeskarriere

Georghadji er utdannet innen samfunnsøkonomi ved Nasjonale og Kapodistrias Universitet i Athen. Hun tok videreutdanning (Postgraduate) ved University of Southampton i 1980 og en mastergrad ved University of Chicago i 1983. 
Hun jobbet i Finansdepartementet på Kypros fra 1981 til 1988, der hun etterhvert ble Senior Economic Officer. Samtidig med at hun jobbet i Finansdepartementet var hun også nestleder i Kypros' verdipapir- og valutakommisjon (1993-1998) og leder for Kypros' forsikringstilsyn. Fra 1998 til 2014 var hun riksrevisor. 
Da Panicos Demetriades trakk seg fra stillingen som sentralbanksjef ble Georghadji utnevnt til ny sentralbanksjef, og hun overtok stillingen 11. april 2014.
Girlicious

Girlicious er en pop-gruppe bestående av Natalie Mejia, Nichole Cordova, Chrystina Sayers, og Tiffanie Anderson. Gruppa ble stiftet etter en TV-konkurranse kalt Pussycat dolls presents: Girlicious.
Gossensaß

Gruvesamfunnet

Allerede for 4000 år siden var Gossensaß et yndet hvile- og overnattingssted for folk som krysset Alpene. Den første beskrivelse av stedet skjedde i 1205, og da var området befolket av bønder og håndverkere. På 1400-tallet ble det funnet sølv og jernmalm (bly) i nabodistriktet Pflersch (Fleres), noe som tiltrakk seg gruvearbeidere fra hele Europa. Gossensaß fikk nå gjennom gruvedriften et økonomisk oppsving og nøt stor velstand. Det ble i 1510 reist et toetasjes kapell for gruvearbeidernes skyttshelgen St. Barbara, med en meget forseggjort krypt, bygget av Leonard Parish Kircher, med en altertavle malt av Matthias Stöberl i 1490, som måler 58,5 x 45 cm. Denne ble anlagt ved siden av soknekirken, viet til St. Georg. Soknekirken ble delvis revet i 1750 for å byge en ny kirke, tegnet av tiroler-arkitekten Franz de Paula Penz. Den nye Maria-kirken sto ferdig i 1769 med takfresker av Matthew Günther (1751) fra Augsburg. Mot slutten 1500-tallet begynte gruvene å bli tømt for malm, og mistet sin betydning, men de siste ble først nedlagt i 1918.

Toponym

Det tyske stedsnavnet Gossensaß er sammensatt av ordene Götzen (= tjener) og Saß (= sete). Stedsnavnet har også vært forklart som Gotensitz, men koplingen til goterne gir ingen mening, da det aldri er påvist noen slik bosetning i området.
Kriseforliket

Bakgrunn

Det var den økonomiske og sosiale krisen på 1930-tallet som i realiteten førte til Kriseforliket. I bakgrunnen hadde en depresjonen som startet med Børskrakket i 1929 i USA. Konsekvensene ble globale og Norge merket effektene særlig fra 1931, noe som blant annet gav sterk vekst i arbeidsledigheten.
Det ble fremmet krav om nye krisetiltak, men de sittende borgerlige regjeringene gjorde det motsatte, og fra 1931 til 1934 ble statsutgiftene holdt på det laveste nivået siden første verdenskrig. Det var budsjettoverskudd hvert år under krisen. Det var bedringene på eksportmarkedene ute som ga en vending i Norge, og ikke stimulerende budsjetter. Men i Arbeiderpartiet vokste kravet om krisetiltak og underskuddsbudsjettering.
Roosevelts kriseprogram New Deal i USA, og den veksten Sovjetunionen opplevde i mellomkrigstiden, ga sterk inspirasjon til venstresidens økonomer. Ole Colbjørnsen var en ivrig talsmann for treårsplaner, skatteøkninger og statlige investeringer i 1930-årene. Mer praktisk var professor Ragnar Frisch ved Universitetet i Oslo, som sent på 1930-tallet ledet et større forskningsarbeid om sammenhengene mellom økonomisk politikk, nasjonalregnskap og økonomisk næringsstruktur. Han identifiserte også konjunkturbølger som kunne dempes med aktiv statlig innsats gjennom pengepolitikken og økt offentlig etterspørsel over statsbudsjettet, enten gjennom skatteletter eller budsjettunderskudd.
Colbjørnsen og Frisch utarbeidet sammen Arbeiderpartiets kriseprogram i 1934, som tok til orde for å øke statsutgiftene med 135 millioner kroner, hvorav 80 millioner kroner gjennom låneopptak.
Otto Schily

Oppvekst og bakgrunn

Schily ble født som sønn av en gruvedirektør, dr. phil. Franz Schily. Han vokste opp i en antroposofisk familie, og studerte jus og statsvitenskap i München, Hamburg og Berlin. I 1963 åpnet han en egen advokatpraksis.
På 1970-tallet ble han kjent som forsvarer for flere RAF-terrorister. Han representerte blant annet den daværende vennen og terrorist-advokaten Horst Mahler i 1971. Under Stammheim-rettssaken (1975–77) var han den eneste gjenværende advokaten for Gudrun Ensslin. I sin politiske karrière har han senere måttet svare for beskyldninger om at han den gang sympatiserte med terroristene.

Politisk karriere

I 1980 ble han medlem av det nylig grunnlagte grønne partiet Die Grünen og innvalgt i det tyske parlamentet (Forbundsdagen) i 1983. Han måtte forlate parlamentet i 1986, men ble innvalgt igjen i 1987. Fiendtlighet mellom Schily og den mest venstreorienterte fraksjonen innen Die Grünen førte til at han meldte seg ut av partiet i 1989, trakk seg fra parlamentet, og ble medlem av det sosialdemokratiske partiet, SPD. Han ble innvalgt i parlamentet igjen for SPD i 1990. I de følgende årene var han aktiv innen saker som gjaldt gjenoppbygningen av det tidligere DDRs territorium og var partiets talsmann i en rekke justispolitiske saker.
Da Gerhard Schröder ble kansler i 1998 ble Schily utnevnt til innenriksminister. Fra da av ble han ofte kritisert av venstresiden for å føre en angivelig sterkt konservativ og høyreorientert politikk, blant annet ved å presse igjennom antiterror-lovgivning med blant annet flere fullmakter til politiet og etterretningstjenesten, samt en tøffere politikk mot utlendinger, særlig etter terrorangrepet 11. september 2001. Noen mener at hans politikk som innenriksminister stod i sterk motsetning til synspunkter han tidligere forfektet. På den annen side var han et viktig medlem av regjeringen, fordi han forhindret at kansleren ble utsatt for alt for sterk kritikk fra den konservative opposisjonen innen temaer som kriminalitet og innvandring.

Familie

Schily er gift for annen gang, og har to døtre fra sitt første ekteskap.
Romvandring

En romvandring er når en romfarer oppholder seg i verdensrommet utenfor romfartøyet sitt (på engelsk brukes begrepet spacewalk ). EVA (engelsk for extra-vehicular activity - som fritt oversatt til norsk blir «aktiviteter utenfor fartøyet») brukes om all aktivitet utenfor romfartøyet under en romferd - både i verdensrommet og på overflaten til fremmede himmellegemer.
Det første mennesket som gjennomførte en romvandring var den sovjetrussiske kosmonauten Aleksej Leonov da han forlot romfartøyet «Voskhod 2» 18. mars 1965.
Singrauli kraftverk

Singrauli kraftverk er et kullkraftverk ved Rihandreservoaret i delstaten Uttar Pradesh i India. Det har en installert produksjonskapasitet på 2050 MW fordelt på syv blokker/turbiner. Operatør er det indiske selskapet National Thermal Power Corp Ltd.
Anlegget ble utbygd i årene 1982–1987. Brenselstypen er steinkull.
Årlig produksjon i 2006-07 var totalt 13,627 TWh, og utslippene av CO2 var 13,3665 mill tonn.
VM i akvatlon 2018

VM i akvatlon 2018 (ITU Aquathlon World Championships) ble arrangert 12. juli 2018, som en del av VM i multisport. Mesterskapet ble arrangert på Fyn i Danmark. 
Akvatlon er triatlon uten sykling, og gjennomføres med en løpedistanse, en svømmedistanse og en ny løpedistanse.
The Sentinel

Handling

Pete Garrison (Michael Douglas) er en av de personlige livvaktene til førstedamen i USA, Sarah Ballentine (Kim Basinger). Han er også en av de eldste og mest dedikerte agentene. En av de andre agentene, Charlie Merriweather (Clark Johnson), blir skutt i ryggen, og Garrison blir emosjonelt skadet av hendelsen siden han er en av Merriweathers nærmeste venner. Han får nyss fra en pålitelig tyster om at drapet på Merriweather er relatert til en plan om å snikmyrde presidenten, og rapporterer til sine overordnede. Informasjonen gitt av tysteren viser at det finnes en muldvarp med tilgang til presidentens sikkerhetsdetaljer som gir informasjon til morderne. USAs Secret Service, ledet av David Breckinridge (Kiefer Sutherland), med rekruttpartneren Jill Marin (Eva Longoria), får oppgaven med å etterforske informasjonen, og de tester alle agentene med løgndetektor. I mellomtiden har muldvarpen funnet ut at Garrison har begynt en liten affære med førstedamen, og forsøker å utpresse ham ved å lure ham til en café som er kjent som møtestedet til colombianske gjenger. Dette, sammen med en feilet løgndetektortest, gjør at Garrison uvitende blir lurt i en felle av muldvarpen, og dermed blir hovedmistenkt som muldvarp av Secret Service-agentene.
Thane (distrikt)

Demografi

Ved folketellingen i 2011 var det 11 054 131 innbyggere i distriktet, mot 8 131 849 i 2001. Den urbane befolkningen utgjør 76,92 % av befolkningen.
Barn i alderen 0 til 6 år utgjorde 11,37 % i 2011 mot 14,08 % i 2001. Antallet jenter i den alderen per tusen gutter er 918 i 2011 mot 931 i 2001.
Hedmarks fylkesvåpen

Hedmarks fylkesvåpen ble vedtatt ved kongelig resolusjon 6. februar 1987, og det er tegnet av Truls Nygaard. Motivet er tre barkespader på grønn bakgrunn, dette fordi fylket er et av landets mest betydelige skogfylker.
Kars

Kars (armensk: Ղարս eller Կարս, kurdisk: Qers, aserbajdsjansk: Qars) er en by i det nordøstre Tyrkia og er hovedstad i provinsen med samme navn. Kars ligger på 1 700 meters høyde over havet og har rundt 77 500 innbyggere (2005). Byen har en over tusenårig historie og er preget av sin beliggenhet ved grensen til Armenia og tidligere Sovjetunionen. Kars har blitt angrepet av både russere og armenske gerilja-krigere som har ønsket seg en selvstendig armensk stat i årene før og under første verdenskrig, og Kars kom under russisk styre i en kort periode på slutten av 1800-tallet. Ifølge russiske kilder fra 1892 utgjorde russere 7%, grekere 13.5%, kurdere 15%, armenere 21.5%, tyrkere 24%, karapapaker 14% og turkmenere 5% av befolkningen i Kars . Befolkningssammensetning ble endret etter første verdenskrig.
Nobelprisvinneren Orhan Pamuks roman Snø (tyrkisk: «Kar») utspiller seg i hovedsak i Kars, under et flere dagens langt snøfall.
Skrekkens sirkus

Skrekkens sirkus (Cirque Du Freak: A Living Nightmare i USA) er den første romanen i Sagaen om Darren Shan av forfatteren Darren Shan. Den er en del av serien Vampyrblod, som består av 3 bøker, Skrekkens sirkus, Vampyrens assistent, Tunneler av blod . Boka ble første gang publisert i Storbritannia av HarperCollins i 2000, og ble senere publisert i Vampire Blood-serien i 2003.
MT «Amoco Cadiz»

«Amoco Cadiz» var en supertanker som grunnstøtte ved Portsall Rocks den 16. mars 1978 tre sjømil utenfor Frankrike og ble kløvet i to deler. Ulykken resulterte i det femte største oljeutslippet gjennom tidene. Bretagnes kyst ble sterkt forurenset av olje.
Skipsvraket ligger på 25 meters dybde og er blitt et yndet dykkeobjekt.
Villejuif

Navn

Navnet Villejuif ble først nevnt på en pavelig bulle fra 1119 som Villa Judea. Betydningen av dette er fremdeles diskutert. Enkelte mener at dette rett og slett betyr «området til jødene», kanskje som følge av noen romerske ruiner der, som folk i middelalderen så på som sataniske – der sarasenere og jøder gikk igjen. Det moderne navnet kan tyde på en slik tolkning, ettersom «ville» betyr «by» og «juif» «jødisk»; et problem med en slik tolkning er at «ville» er hunnkjønn, og det grammatisk korrekte ville vært «ville juive» for «jødisk by». Moderne historikere mener derimot at Villa Judea sannsynligvis betyr «eiendommen til Juvius eller Juveus», en gallo-romersk landeier.
Broken Sword

Broken Sword er en eventyrspill-serie som er utviklet av Revolution Software. Den består av fire spill.
I spillene møter du George Stobbart, en amerikansk advokat som gjentatte ganger befinner seg i situasjoner der utfallet kan være avgjørende for verdens eksistens. I de to første spillene kontrollerer du George ved å benytte et pek og klikk-system, mens det tredje har direkte kontroll.

Broken Sword: The shadow of the Templars

Det første spillet i serien ble utgitt i 1996 på PC og PlayStation.
George Stobbart er på ferie i Paris da en bombe eksploderer på kaféen han sitter på. Han begynner å etterforske, og sammen med Nicole Collard, en fransk fotojournalist, drar de ut på en eventyrlig reise der de støter på mordere, kulter og konspirasjoner. De finner etterhvert ut at alt dette har en sammenheng med de mystiske Tempelridderne.
Spillet ble utgitt på Game Boy Advance i 2002.

Broken Sword II: The Smoking Mirror

Et nytt eventyr venter George og Nico dette andre spillet i serien som ble utgitt året etter det første, i 1997.
Nico kommer over en mystisk stein med rare symboler. Sammen med George drar hun til en professor for å tyde tegnene. Vel inne i professorens hus blir George slått bevisstløs og Nico kidnappet. George våkner bundet til en stol og en livsfarlig edderkopp foran seg. Men dette blir ikke den eneste faren han møter idet han følger sporet etter Nico, som etterhvert leder ham til mayaenes rike.

Broken Sword: The Sleeping Dragon

Det tredje spillet i serien ble utgitt i 2003 på PC, PlayStation 2 og Xbox, og var forskjellig fra de to første spillene i både utseende og spillbarhet. Mens de to første er 2D pek og klikk, er dette full 3D, der karakteren blir kontrollert med direkte kontroll.

Broken Sword: The Angel of Death

Broken Sword: The Angel of Death ble utgitt i 2006. Da den mystiske kvinnene Anna Maria dukker opp ender George opp på et nytt eventyr. Dette spillet går tilbake til pek-og-klikk-systemet brukt i de to første spillene. Spillet ble utgitt med tittelen Secrets of the Ark: A Broken Sword Game i USA.
Som det første spillet i serien kan du også kjøpe lydsporet via iTunes.
Changshou

Changshou (长寿区; pinyin: Chángshòu Qū) er et bydistrikt i Chongqing i Folkerepublikken Kina.
Arealet er på 1 423,62 km².
Befolkningen var på 880 838 innbyggere i 1999, og på 874 949 i 2004, med en befolkningstetthet på 614,55 pr km² .

Kommunikasjoner

Kinas riksvei 319 fører gjennom fylket. Riksveien begynner i Xiamen i Fujian, løper nordvestover gjennom provinsene Jiangxi, Hunan og Chongqing, til den ender opp i Chengdu, hovedstaden i provinsen Sichuan.
BaltNet

BaltNet er et radarnettverk for luftkontroll som drives av forsvaret i de tre baltiske landene Estland, Latvia og Litauen. Nettverket ble bestemt opprettet i 1994 og har kostet over 100 millioner USD, i stor grad bekostet av USA og Norge.
Den sentrale operasjonssentralen for BaltNet, Regional Airspace Surveillance Co-ordination Centre (RASCC), er plassert i Vilnius i Litauen.
Ichnestoma albomaculata

Utseende

En middelsstor (16-21 millimeter), bred, hvelvet, halvblankt svart gullbasse. Pronotum og dekkvingene har smalt hvite ytterkanter. Hannen har et mer eller mindre stjerneformet fremspring i pannen, hunnens panne er forlenget men rundet. Undersiden er kledt med kraftige, svarte hår.

Levevis

Artene lever på og nær fjelltopper. De voksne billene (ofte bare hannene) flyr etter regnskyll. Hos denne arten er hunnen vingeløs og kan ikke fly. Begge kjønn har reduserte munndeler som voksne, tar ikke næring til seg og lever ganske kort tid.

Utbredelse

Arten er utbredt i Sør-Afrika.
Pishva (fylke)

Pishva (persisk: شهرستان پیشوا‎) er et fylke i provinsen Teheran i Iran. Hovedstaden i fylket er Pishva. Før 2010 var Pishva en del av fylket Varamin. Ved folketellingen i 2006 var fylkets befolkning på 69 995, i 17 288 familier. Fylket er delt inn i to distrikter: det sentrale distriktet og Jalilabad-distriktet. Fylket har en by: Pishva.
Castillito gasskraftverk

Castillito gasskraftverk er et gasskraftverk i Venezuela. Det har en installert produksjonskapasitet på 85 MW, fordelt på 4 omtrent like store blokker. Anlegget ble påbegynt omkring 1995, og stod ferdig i 2006. Brenselkilden er naturgass.
Mikrofinans

Mikrofinans er en samlebetegnelse på finansielle tjenester tilbudt til fattige mennesker, særlig i utviklingsland, som ellers er stengt ute fra finansielle markeder. Tradisjonelt har mikrofinans vært begrenset til institusjoner som tar imot mikroinnskudd og gir mikrokreditt eller mikrolån, gjerne betegnet som mikrobanker, men fordi disse ordningene har vært så vellykkede har man også begynt forsøk med mikroforsikring.
Mikrofinans kan sies å snu tradisjonell bankvirksomhet på hodet: Mens vanlige banker typisk låner ut penger til rike menn, er det typisk fattige kvinner som får lån gjennom mikrofinans. Og mens vanlige banker forlanger sikkerhet for eksempel i fast eiendom, baserer mikrofinans seg på tillit. Lån i ordinære banker krever mye papirarbeid, mikrofinans er tilgjengelig også for analfabeter.
Kvinnene er oftest i flertall blant fattige befolkningsgrupper, men likevel blir kvinnene både sosialt og økonomisk undertrykt. Samtidig viser det seg at kvinnene forvalter inntektene på en bedre måte for familien som helhet, enn mennene. Derfor er de fleste mikrofinansprosjektene til blant annet Strømmestiftelsen og Misjonsalliansen rettet mot kvinner.
Tephraea

Beskrivelse

Middelsstore (ca. 15 millimeter), matte, svarte eller rødlige gullbasser.

Levevis

De voksne billene besøker blomster for å ete pollen.

Utbredelse

Slekten er utbredt i det sørlige Afrika.
Litotes

Litotes er en språklig figur hvor meningen uttrykkes (og forsterkes) ved å benekte det motsatte av det som menes. For eksempel: I stedet for å si at en person ser bra ut, kan man si at hun er «ikke akkurat stygg». Litotes er en form for underdrivelse, gjort med vilje for å understreke meningen på en mer eller mindre subtil måte. I talespråket kan meningen være avhengig av måten uttrykket sies på (gjennom trykk og tone), slik at «ikke verst» kan bety alt fra 'middelmådig' til 'strålende'. Litotes er mye brukt i den norrøne sagalitteraturen.
Gimli (Manitoba)

Geografi

Byen ligger 76 km nord for Winnipeg, Manitobas hovedstad, ved bredden av Winnipegsjøen.

Historie

Gimli er kjent for sin islandske innvandrerbefolkning. Rundt  islendinger bosatte seg her i 1875. Den kanadiske regjeringen stilte et landområde, New Iceland, til rådighet for katastroferammede islendinger. 
I 1881 fikk området status som landkommune, mens tettstedet fikk landsbystatus i 1908 og bystatus 31. desember 1946. I til 2003 ble land- og bykommunen slått sammen.
Innbyggerne levde av landbruk og fiske i Winnipegsjøen. Pelsdyravl med mink var også av betydning. Under andre verdenskrig ble det etablert en flybase ved Gimli. Den var i drift til 1971. Senere kom det destilleri og glassfiberproduksjon. Turistnæringen har også vært av betydning.

Befolkning

Byområdet hadde 1 657 innbyggere i 2001 og 1 891 i 2006. Hele den sammenslåtte landkommunen hadde i 2011 i alt 5 845 innbyggere.
Marie Treschows Minne

Poliomyelittinstituttet Marie Treschows Minne (også skrevet Marie Treschows Minde) var et pleiehjem utenfor Tønsberg i Vestfold for pasienter med poliomyelitt. Det ble innviet i 1953 på Nordre Nes i Søndre Slagen i daværende Sem kommune. Eiendommen hadde tidligere tilhørt Marie Treschow (1913-1953), datter av gods- og verkseier Fritz Michael Treschow (1879–1971). 
Marie Treschow, som var lam, flyttet sin «koke- og sjeleskole», en husholdningsskole hun opprettet i 1941, fra Fritzøehus til Nordre Nes i 1950, men testamenterte bort bruksretten til stedet til Landsforeningen mot Poliomyelitt (stiftet i 1947) før hun døde i 1953. 
Det fantes flere tilsvarende behandlingssteder rundt om i Norge, og plassene på Marie Treschows Minne var først og fremst forbeholdt etterbehandling av poliorammede fra Vestfold. Etter at poliovaksinen kom i 1956, ble det etter hvert slutt på nye poliotilfeller, og Marie Treschows Minne og andre institutter ble lagt ned i løpet av 1960- og 1970-åra.

I dag

Ved Marie Treschows Minne ble det i 1986 åpnet et nytt bygg til bruk som sykehjem. I dag blir dette drevet under navnet Marie Treschow av Attendo, et privat omsorgsforetak med virksomhet i Norge, Sverige, Finland og Danmark, som leier ut plasser til Tønsberg kommune og andre.
Bhutanitis lidderdalii

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. Eggene legges direkte på næringsplanten. Larven lever som plantespiser og er radikalt forskjellige fra de voksne, både i levevis og i kroppsbygning.
Bhutanitis lidderdalii tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Astronomisk kikkert

En astronomisk kikkert eller Keplers kikkert er en kikkert som er sammensatt av to samlelinser eller linsesystem som gir et omvendt bilde av himmellegemet. Den blir derfor bare benyttet der opp-ned-vendingen ikke er viktig, som til astronomiske observasjoner og ved skalaavlesinger. Kikkerten ble skildret av Johannes Kepler i Dioptrik i 1611.